**Apstiprināti**

ar Ķekavas novada domes

2024.gada 27.marta sēdes

lēmumu Nr. 26. (protokols Nr. 8.)

**Saistošie noteikumi Nr. 9/2024**

 **Konkursa “Remigrācijas atbalsta pasākums – “Atgriezies Ķekavas novadā!””** **NOLIKUMS**

*Izdoti saskaņā ar*

*Pašvaldību likuma 4.panta pirmās daļas 12.punktu, 5.pantu, 44.panta otro daļu*

1. **Vispārīgie jautājumi**

1. Nolikums nosaka konkursa “Remigrācijas atbalsta pasākums – “Atgriezies Ķekavas novadā!”” (turpmāk – konkurss) projektu iesniegšanas, izvērtēšanas, īstenošanas, atskaitīšanās un projektu rezultātu uzturēšanas uzraudzības kārtību, kā arī Ķekavas novada pašvaldības (turpmāk – pašvaldība) finansējuma piešķiršanas nosacījumus atbalsta sniegšanai uzņēmējdarbības uzsākšanai un attīstībai, kas ietver jaunu darbavietu radīšanu remigrantiem vai atbalsta sniegšanu jaunizveidotiem remigrantu uzņēmumiem (turpmāk – jaunuzņēmums).

2. Konkursa mērķis ir sniegt atbalstu remigrantiem – veicināt jaunu komersantu un jaunu darba vietu izveidi Ķekavas novadā, kā arī radīt jaunus produktus un pakalpojumus reģionālā mērogā.

3. Pašvaldība paziņojumu par konkursa sākšanu publicē pašvaldības tīmekļa vietnē www.kekava.lv un pašvaldības sociālajos tīklos.

4. Konkursu izsludina ne vēlāk kā piecu darba dienu laikā no saistošo noteikumu spēkā stāšanās dienas, par to izdodot atsevišķu pašvaldības izpilddirektora rīkojumu.

5. Noteikumos lietotie termini:

5.1. remigrants - diasporas loceklis, kurš ir atgriezies vai pārcēlies no pastāvīgas dzīves ārzemēs uz pastāvīgu dzīvi Ķekavas novadā. Pastāvīgai dzīvei ārzemēs līdz atgriešanās brīdim jābūt vismaz diviem gadiem. Atgriešanās vai pārcelšanās brīdim ir jābūt ne vairāk kā divus gadus pirms darbavietas izveidošanas vai uzņēmuma izveidošanas. Atgriešanās faktu persona pašapliecina;

5.2. *de minimis atbalsts - Saskaņā ar Komisijas 2023.gada 13.decembra regulu (ES) 2023/2831 par Līguma par Eiropas Savienības darbību 107. un 108.panta piemērošanu de minimis atbalstam (turpmāk – Komisijas regula Nr.2023/2831). Piešķirot de minimis atbalstu, Pašvaldība pārbauda, vai plānotais de minimis atbalsts kopā ar iepriekšējos trīs gados, skaitot no atbalsta piešķiršanas dienas, piešķirto de minimis atbalstu viena vienota uzņēmuma līmenī nepārsniedz Komisijas regulas Nr.2023/2831 3.panta 2.punktā noteikto maksimālo de minimis atbalsta apmēru. Viens vienots uzņēmums ir uzņēmums, kas atbilst Komisijas regulas Nr.2023/2831 2.panta 2.punktā noteiktajam*.

**II. Finansējuma piešķiršanas nosacījumi**

6. Jaunuzņēmumu projekta gadījumā finansējumu piešķir:

6.1. juridiskai personai, kuras patiesā labuma guvējs ir remigrants, un kura ne ilgāk kā 24 mēnešus ir dibināta un veic saimniecisko darbību Ķekavas novadā.

6.2. fiziskai personai (remigrantam) jauna komersanta izveidei, kas saimniecisko darbību veiks Ķekavas novadā.

7. Jaunuzņēmumu projektu gadījumā finansējuma saņēmējs nodrošina atbilstību šādām prasībām:

7.1. jaunu produktu vai pakalpojumu attīstības veicināšanu reģionālā mērogā;

7.2. komercdarbība turpināma vēl vismaz vienu gadu no dienas, kad saņemts finansējums;

7.3. remigrantam izveidojot darbavietu, tā saglabājama vismaz vienu gadu no dienas, kad izveidota;

7.4. saimnieciskās darbības veicējs vai komersants ir reģistrēts attiecīgi Valsts ieņēmumu dienestā (turpmāk – VID) vai komercreģistrā (turpmāk – UR) ne agrāk kā 24 mēnešus pirms projekta pieteikuma iesniegšanas dienas;

7.5. konkursa dalībnieks var būt fiziska persona, kas savu darbību reģistrēs VID vai UR pēc lēmuma par finansējuma piešķiršanu konkursa pieteikumu izvērtēšanas komisijas sēdē.

8. Jaunizveidoto darbavietu projekta gadījumā finansējumu piešķir juridiskai personai, kas savu komercdarbību veic Ķekavas novadā. Finansējums izlietojams jaunas darba vietas izveidei remigrantam.

9. Jaunizveidoto darbavietu projekta gadījumā finansējuma saņēmējs nodrošina atbilstību šādām prasībām:

9.1. komercdarbība vai jaunizveidotā darbavieta turpināma vismaz vienu gadu no dienas, kad saņemts finansējums;

9.2. projekta ietvaros ir jānosaka uzņēmuma lielums (sīks, mazs, vidējs vai liels uzņēmums). Uzņēmuma lielumu (sīks, mazs, vidējs vai liels) nosaka atbilstība MVU kategorijai (MVU kategorijai, kas tiek definēta saskaņā ar Komisijas 2014.gada 17.jūnija Regulas (ES) Nr.651/2014 I pielikumā noteikto(pamācība kā noteikt MVU kategoriju pieejama: https://www.cfla.gov.lv/lv/media/3483/download ):

9.2.1. sīkiem (mikro) un maziem uzņēmumiem - radīta vismaz viena jauna darbavieta, kas atbilst pilna darba laika slodzei (darbavietu skaita pieaugumus skata pret iepriekšējo kalendāro gadu pirms projekta iesnieguma iesniegšanas dienas). Katru jaunizveidoto darbavietu saglabā vismaz vienu gadu no dienas, kad tā izveidota;

9.2.2. vidējiem uzņēmumiem - radītas vismaz divas jaunas darbavietas, kas atbilst pilna darba laika slodzei (darbavietu skaita pieaugumu skata pret iepriekšējo kalendāro gadu pirms projekta iesnieguma iesniegšanas dienas). Katru jaunizveidoto darbavietu saglabā vismaz divus gadus no dienas, kad tā izveidota;

9.2.3. lieliem uzņēmumiem - radītas vismaz piecas jaunas darbavietas, kas atbilst pilna darba laika slodzei (darbavietu skaita pieaugumu skata pret iepriekšējo kalendāro gadu pirms projekta iesnieguma iesniegšanas dienas). Katru jaunizveidoto darbavietu saglabā vismaz piecus gadus no dienas, kad tā izveidota;

9.3. komersants nodrošina vismaz vidējo algu (pēc Centrālās statistikas pārvaldes iepriekšējā gada datiem) Rīgas plānošanas reģionā - ja darbavietu radījis komersants, kas veic saimniecisko darbību vismaz 3 gadus.

10. Jaunuzņēmumu un jaunizveidoto darbavietu projektu gadījumā attiecināmas šādas izmaksas:

10.1. pamatlīdzekļi (izņemot transportlīdzekļi);

10.2. izdevumi atlīdzībai - atalgojums, tajā skaitā darba alga, darba spēka nodokļi (iedzīvotāju ienākuma nodoklis, valsts sociālās apdrošināšanas obligātās iemaksas).

11. Jaunuzņēmumu un jaunizveidoto darbavietu projektu gadījumā nav attiecināmas šādas izmaksas:

11.1. konkursa dalībnieka administratīvās izmaksas;

11.2. līdzekļi pabalstiem, prēmijas, naudas balvas, radošās stipendijas, komandējumi un citi līdzīgi maksājumi;

11.3. procentu maksājumi, zaudējumu atlīdzības un parādu dzēšana;

11.4. atbalstu, ko piešķir šo Noteikumu ietvaros nevar apvienot ar citu *de minimis* atbalstu vai citu atbalstu par vienām un tām pašām attiecināmajām izmaksām citu aktivitāšu ietvaros no vietējiem, reģionālajiem, valsts vai Eiropas Savienības līdzekļiem;

11.5. izmaksas, kas radušās pirms līguma ar pašvaldību noslēgšanas, tai skaitā pieteikuma sagatavošanas izmaksas un uzņēmuma reģistrācijas izmaksas.

12. Finansējumu nepiešķir un pieprasa atmaksāt šādos gadījumos:

12.1. no konkursa pieteikuma izriet, ka iegādājamās vienības paredzēts izmantot personīgiem nolūkiem un vajadzībām;

12.2. ja finansējums piešķirts, bet jauna darbavieta vai jauns uzņēmums nav radīts, vai saņemtais finansējums izlietots neattiecināmajām izmaksām, projekta īstenotājs finansējumu atmaksā pašvaldībai un pašvaldība par atgūtajiem līdzekļiem atkārtoti izsludina konkursu. Atmaksas termiņu nosaka pašvaldība. Ja uz atkārtoti izsludinātu konkursu nepiesakās neviens konkursa dalībnieks, valsts finansējumu atmaksā valsts budžetā;

12.3. konkursa dalībniekam ir ierosināta tiesiskās aizsardzības procesa lieta, tiek īstenots tiesiskās aizsardzības process vai tam ir pasludināts maksātnespējas process, kā arī pret kuru ir tikuši piemēroti un stājušies spēkā Krimināllikumā noteiktie piespiedu ietekmēšanas līdzekļi;

12.4. konkursa dalībniekam vērtēšanas brīdī pēc VID datu bāzes datiem ir nodokļu un citu valsts vai pašvaldības noteikto obligāto maksājumu parāds, kas pārsniedz 150 *euro*;

12.5. finansējumu nepiešķir konkursa dalībniekam, ja tas plāno vai veic saimniecisko darbību saskaņā ar Ministru kabineta 2018.gada 7.augusta noteikumos Nr.496 „Remigrācijas atbalsta pasākuma īstenošanas, novērtēšanas un finansēšanas kārtība” atrunātajām neatbalstāmajām nozarēm un darbībām, izņemot gadījumu ja konkursa dalībnieks pieteikumā norāda, ka konkursā neatbalstāmās nozares un darbības izmaksas tiks nodalītas.

12.6. Komisijas regulas Nr.2023/2831 1.panta 1.punkta a), b), c) un d) apakšpunktā noteiktajām nozarēm un Komisijas regulas Nr.2023/2831 1.panta 1.punkta e) un f) apakšpunktā noteiktajām darbībām.

**III. Projekta pieteikuma iesniegšana**

13. Pretendents piesakās dalībai konkursā, aizpildot pieteikuma veidlapu (1. pielikums).

14. Viens pretendents var iesniegt tikai vienu pieteikumu komercdarbības uzsākšanai vai vismaz vienas jaunas darba vietas radīšanai (jaunizveidoto darbavietu skaits ir jānosaka atbilstoši uzņēmuma atbilstībai MVU kategorijai - skatīt noteikumu 9.2.punktu).

15. Pieteikumu, kas ir parakstīts ar drošu elektronisko parakstu, jānosūta uz e-pasta adresi novads@kekava.lv ar norādi „Pieteikums konkursam “Remigrācijas atbalsta pasākums – “Atgriezies Ķekavas novadā!””.

16. Pieteikumam pievieno:

16.1. aizpildītu pieteikuma veidlapu, kurā norādīts *de minimis* atbalsta uzskaites sistēmā aizpildītās veidlapas identifikācijas numurs. *De minimis* veidlapu sagatavo *de minimis* atbalsta uzskaites sistēmā, kurai ir iespējams piekļūt caur VID elektroniskās deklarēšanās sistēmu.

16.2. aizpildītu projekta ieviešanas kopējo izdevumu tāmi (2. pielikums) atšifrējot finansējuma izlietošanas pozīcijas un paredzot vismaz 50% privāto līdzfinansējumu no projekta kopējo izmaksu apjoma;

16.3. jaunuzņēmuma projekta gadījumā – remigranta pašapliecinājumu par atbilstību projekta nosacījumiem (3.pielikums), kā arī apliecinājumu līdzfinansējuma pieejamību (apliecinājums brīvā formā)

16.4. nodomu protokola kopiju par telpu nomas līguma noslēgšanu uz laikposmu, kas nav mazāks par vienu gadu, ja komercdarbību, projekta ietvaros, plānots veikt vai attīstīt nomātās telpās;

16.5. projekta iesniedzēja apliecinājumu par konkursa 12.3.apakšpunktā un 12.4.apakšpunktā norādīto apstākļu neesamību (4.pielikums);

16.6. citu informāciju, ko konkursa dalībnieks uzskata par nepieciešamu.

17. Projekta pieteikumu iesniedz, ievērojot publikācijā norādītā konkursa pieteikuma iesniegšanas termiņu. Projekta pieteikumus, kas iesniegti pēc noteiktā iesniegšanas termiņa, nevērtē.

**IV. Projektu vērtēšana**

18. Projekta pieteikuma vērtēšanu un uzraudzību veic ar domes priekšsēdētāja rīkojumu izveidota konkursa pieteikumu vērtēšanas komisija (turpmāk – komisija).

19. Pretendents un pašvaldība atbalsta uzskaitē ievēro normatīvos aktus par *de minimis* atbalsta uzskaites un piešķiršanas kārtību.

20. Projekta pieteikumus komisija vērtē, atbilstoši projekta vērtēšanas kritērijiem saskaņā ar 5.pielikumu.

21. Sākotnēji komisija izvērtē administratīvos kritērijus - pretendenta un konkursa pieteikuma atbilstību konkursa prasībām, tai skaitā šajā konkursā minētajiem *de minimis* atbalsta piešķiršanas nosacījumiem, kas izriet no Komisijas regulas Nr.2023/2831, un, ja projekta pieteikums atbilst visiem administratīvajiem kritērijiem, komisija vērtē kvalitatīvos kritērijus.

22. Projekta vērtēšanas kvalitatīvo kritēriju maksimālā punktu summa ir 20, kas sadalās šādi:

22.1.komercdarbības projekta veids – 2 punkti;

22.2.projekta apraksts – 5 punkti;

22.3. jaunizveidoto produktu vai pakalpojumu apraksts – 3 punkti;

22.4. produkta vai pakalpojuma realizācija un mārketings – 3 punkti;

22.5. riski un problēmas – 2 punkti;

22.6. finansējums – 3 punkti;

22.7. ilgtspēja – 2 punkti;

23. Finansējumu saņem pretendenti, kuru pieteikumi vērtēšanā ir saņēmuši lielāko vidējo punktu skaitu un tiem pietiek finansējums.

24. Diviem pretendentiem iegūstot vienādu punktu skaitu, priekšroku dod remigrantu dibinātiem uzņēmumiem.

25. Ja pieteikums neatbilst konkursa prasībām, komisija 5 (piecu) darba dienu laikā no pieteikuma izskatīšanas brīža lūdz to precizēt.

26. Komisija var pieņemt lēmumu neatbalstīt nevienu projektu un rīkot atkārtotu konkursu.

27. Komisijas lēmumu par apstiprinātiem un neapstiprinātiem projektiem paziņo visiem konkursa dalībniekiem, nosūtot informatīvu vēstuli uz iesniedzēja projekta pieteikumā norādīto e-pastu vai norādīto adresi.

**V. Vērtēšanas komisijas struktūra, tiesības un pienākumi**

28. Komisija darbojas piecu locekļu sastāvā: trīs locekļi no pašvaldības administrācijas, viens loceklis no biedrības “Ķekavas novada uzņēmēju padome”, un viens loceklis no Latvijas investīciju un attīstības aģentūras.

29. Komisiju vada komisijas priekšsēdētājs, kurš:

29.1. organizē komisijas darbību atbilstoši konkursam;

29.2. pēc iepazīšanās ar projekta pieteikumiem, saskaņojot sēdes laiku ar komisijas locekļiem, sasauc un vada komisijas sēdes;

29.3. paraksta protokolus un komisijas lēmumus.

30. Komisijas locekļi piedalās komisijas sēdēs un vērtē projekta pieteikuma atbilstību šajos noteikumos noteiktajām prasībām.

31. Komisija ir lemttiesīga, ja tās sēdē piedalās ne mazāk kā trīs komisijas locekļi.

32. Komisijas lietvedības kārtošanu (sēdes protokolēšanu un glabāšanu) nodrošina pašvaldības Uzņēmējdarbības komunikācijas projektu vadītājs.

33. Komisijai ir tiesības:

33.1. uzaicināt pieteikuma iesniedzēju uz projekta izvērtēšanas sēdi;

33.2. pieaicināt ekspertus, kuri sniedz atzinumus par biznesa idejas ilgtspēju;

33.3. ierosināt izmaiņas projekta budžetā vai aktivitāšu plānā, lai efektīvi izmantotu pieejamos līdzekļus;

33.4. no pieteikuma iesniegšanas dienas līdz pēdējās uzraudzības perioda atskaites apstiprinājumam veikt pārbaudes projekta īstenošanas vietā, saskaņojot pārbaudes laiku ar īstenotāju.

34. Komisijai ir šādi pienākumi:

34.1. apliecināt ar parakstu interešu konflikta neesamību konkrētā konkursa dalībnieka izvēlē;

34.2. neizpaust informāciju par projekta pieteikumā un atskaites dokumentācijā uzrādīto informāciju;

34.3. 15 darba dienu laikā izvērtēt projektu pieteikumu atbilstību konkursam.

**VI. Finansējuma piešķiršanas un projekta īstenošanas kārtība**

35. Konkursa finansējumu nodrošina pašvaldība un Vides aizsardzības un reģionālās attīstības ministrijas Rīgas plānošanas reģions.

36. Kopējais konkursa atbalsta apmērs ir EUR 96 000 (deviņdesmit seši tūkstoši *euro*, 00 centi) gadā, laika periodā no 2024.gada līdz 2026.gadam:

36.1. 2024. gadā – pašvaldības finansējums EUR 32000,00 (trīsdesmit divi tūkstoši *euro*, 00 centi), valsts finansējums EUR 64 000 (sešdesmit četri tūkstoši *euro*, 00 centi) gadā;

36.2. 2025. gadā – pašvaldības finansējums EUR 32000,00 (trīsdesmit divi tūkstoši *euro*, 00 centi), valsts finansējums EUR 64 000 (sešdesmit četri tūkstoši *euro*, 00 centi) gadā;

36.3. 2026. gadā – pašvaldības finansējums EUR 32000,00 (trīsdesmit divi tūkstoši *euro*, 00 centi), valsts finansējums EUR 64 000 (sešdesmit četri tūkstoši *euro*, 00 centi) gadā.

37. Lai nodrošinātu projektu ilgtspēju, pašvaldībai nepieciešams piesaistīt privāto līdzfinansējumu līdzvērtīgu ar valsts budžeta un pašvaldības finansējumu kopā. Vienam konkursa dalībniekam ir pieejams finansējums līdz EUR 12000 apmērā (valsts finansējums līdz EUR 8000, pašvaldības finansējums līdz EUR 4000).

38. Pašvaldība attiecīgā gada piešķirto valsts finansējumu pārskaita projekta īstenotājam līdz kārtējā gada 31. decembrim.

39. Konkursa uzvarētājam piešķirtā finansējuma apmēru nosaka atbilstoši komisijas lēmumam par finansējuma piešķiršanu projekta realizācijai.

40. Finansējumu izmaksā notiek divās daļās:

40.1. 80% apmērā – 10 (desmit) darba dienu laikā pēc līguma parakstīšanas ar projekta iesniedzēju;

40.2. 20% apmērā – 10 (desmit) darba dienu laikā pēc tam, kad konkursa dalībnieks iesniedzis pārskatus un attaisnojuma dokumentus.

41. Pašvaldība slēdz līgumu ar konkursa dalībnieku par projekta īstenošanu un piešķirtā finansējuma izlietošanu (6.pielikums).

42. Līgumu par finansējumu ar juridisku un fizisku personu noslēdz ne vēlāk kā 12 darba dienu laikā no komisijas lēmuma spēkā stāšanas dienas.

43. Ja konkursa dalībnieks ir fiziska persona, tad tas līdz līguma noslēgšanai reģistrē saimniecisko darbību attiecīgi VID vai UR.

44. Ja konkursa dalībnieks sākotnēji *de minimis* veidlapu iesniedz kā fiziska persona, kurai, atbilstoši konkursa 43. punktā noteiktajam, pirms līguma noslēgšanas ir pienākums reģistrēties UR, tad konkursa dalībniekam pēc jaunizveidotā uzņēmuma reģistrācijas UR ir jāizveido *de minimis* sistēmā jauna veidlapa, un pašvaldībai tā jāiesniedz.

45. Ja atbalsta pretendents darbojas arī Komisijas regulas Nr.2023/2831 1.panta 1.punkta “a”, “b”, “c” un “d” apakšpunktā minētajās nozarēs, atbalstu drīkst piešķirt tikai tad, ja atbalsta pretendents nodrošina nozaru darbību nodalīšanu vai uzskaites nodalīšanu, lai saskaņā ar Komisijas regulas Nr.2023/2831 1.panta 2.punktu darbības izslēgtajās nozarēs negūst labumu no de minimis atbalsta, ko piešķir saskaņā ar kārtību.

**VII. Projekta atskaites kārtība**

46. Konkursa dalībnieks līgumā par projekta īstenošanu un piešķirtā finansējuma izlietošanu noteiktajā kārtībā iesniedz pašvaldībā finanšu atskaiti par piešķirtā finansējuma izlietojumu (7.pielikums) un atskaiti par projekta īstenošanas gaitu un sasniegtajiem rezultātiem (8.pielikums) nosūtot to uz pašvaldības e-pastu: novads@kekava.lv, kas paredz:

46.1. rakstisku pārskatu par projekta īstenošanas gaitu (brīvā formā);

46.2. atskaiti par piešķirtā finansējuma izlietojumu (5.pielikums), ieskaitot finanšu izlietojuma attaisnojuma dokumentus (rēķinus, maksājuma uzdevumus, bankas konta izdrukas u.c.).

47. Komisija izvērtē pārskatu 10 darba dienu laikā no tā saņemšanas brīža.

48. Konkursa dalībniekam ir tiesības ierosināt izmaiņas projekta pieteikumā, ja tādas ir nepieciešamas projekta realizācijai, iesniedzot iesniegumu komisijai. Komisija izvērtē un lemj par iesnieguma izmaiņu apstiprināšanu vai neapstiprināšanu.

49. Pašvaldība patur tiesības neizmaksāt finansējumu pilnā apmērā, ja finansējuma saņēmējs atskaiti (pārskatu un attaisnojuma dokumentus) neiesniedz noteiktajā termiņā.

50. Ja tiek pārkāpti Komisijas regulas Nr.2023/2831 nosacījumi, finansējuma saņēmējam ir pienākums atmaksāt Pašvaldībai projekta ietvaros saņemto nelikumīgo *de minimis* atbalstu kopā ar procentiem no līdzekļiem, kas ir brīvi no komercdarbības atbalsta, atbilstoši Komercdarbības atbalsta kontroles likuma IV vai V nodaļas nosacījumiem.

 **VIII. Noslēguma jautājumi**

51. Komercdarbības atbalstu konkursa ietvaros sniedz saskaņā ar Komisijas regulu Nr.2023/2831.

52. Pašvaldība uzglabā informāciju par sniegto *de minimis* atbalstu 10 gadus no brīža, kad ir piešķirts pēdējais atbalsts šī konkursa ietvaros, savukārt, finansējuma saņēmējs – 10 gadus no konkrētā atbalsta piešķiršanas dienas.

53. Konkursa ietvaros par *de minimis* atbalsta piešķiršanas brīdi uzskata līguma parakstīšanas datumu.

Domes priekšsēdētājs (\*PARAKSTS) Juris Žilko

**Paskaidrojuma raksts
 Ķekavas novada pašvaldības saistošajiem noteikumiem Nr. 9/2024 “Konkursa „Remigrācijas atbalsta pasākums – “Atgriezies Ķekavas novadā!”” nolikums”**

|  |  |
| --- | --- |
| **Paskaidrojuma raksta sadaļa** | **Norādāmā informācija** |
| 1. Mērķis un nepieciešamības pamatojums | **Saistošo noteikumu izdošanas mērķis** ir noteikt kārtību, kādā Ķekavas novada pašvaldība īsteno konkursa “Remigrācijas atbalsta pasākums – “Atgriezies Ķekavas novadā!”” (turpmāk – konkurss) projektu iesniegšanas, izvērtēšanas, īstenošanas, atskaites un projektu rezultātu uzturēšanas uzraudzības kārtību, kā arī Ķekavas novada pašvaldības (turpmāk – pašvaldība) finansējuma piešķiršanas nosacījumus atbalsta sniegšanai uzņēmējdarbības uzsākšanai un attīstībai, kas ietver jaunu darbavietu radīšanu remigrantiem un/vai atbalsta sniegšanu jaunizveidotiem remigrantu uzņēmumiem. **Konkursa mērķis** ir sniegt atbalstu remigrantiem - fiziskām un juridiskām personām, un veicināt jaunu komersantu un jaunu darba vietu izveidi Ķekavas novadā, kā arī, radot jaunus produktus un pakalpojumus reģionālā mērogā.Reģionālās politikas pamatnostādnes 2021.-2027. gadam - viens no mērķiem ir cilvēkkapitāla piesaiste reģionos (A.2. mērķis). Diasporas likums - valsts un pašvaldības veic pasākumus, lai atvieglotu diasporas locekļu atgriešanos vai pārcelšanos uz pastāvīgu dzīvi Latvijā (15. panta pirmā daļa). Pašvaldības pilnvarojums izstrādāt saistošos noteikumus izriet no Pašvaldību likuma 44.panta otrās daļas, kas noteic, ka dome var izdot saistošos noteikumus, lai nodrošinātu pašvaldības autonomo funkciju un brīvprātīgo iniciatīvu izpildi, ievērojot likumos vai Ministru kabineta noteikumos paredzēto funkciju izpildes kārtību.Saistošie noteikumi ir nepieciešami, lai, atbilstoši Pašvaldību likuma deleģējumam, noteiktu kārtību, kā pašvaldība īsteno konkursu, t.i., lai būtu izdots normatīvais akts, uz kā pamata pretendenti var pieteikties konkursā. Bez šo noteikumu izdošanas nevar tikt atvērts konkurss tā budžeta izlietošanai. |
| 2. Fiskālā ietekme uz pašvaldības budžetu | Pašvaldības finansējumu paredz gadskārtējā budžetā. Kopējais konkursa atbalsta apmērs ir EUR 96’000 (deviņdesmit seši tūkstoši *euro*, 00 centi), no tā pašvaldības finansējums EUR 32’000,00 (trīsdesmit divi tūkstoši *euro*, 00 centi), valsts finansējums EUR 64’000 (sešdesmit četri tūkstoši *euro*, 00 centi) gadā laika periodā no 2024.gada līdz 2026.gadam:* 2024.gada pašvaldības budžetā plānoti finanšu līdzekļi EUR 32’000,00 apmērā;
* 2025.gada pašvaldības budžetā plānoti finanšu līdzekļi EUR 32’000,00 apmērā;
* 2026.gada pašvaldības budžetā plānoti finanšu līdzekļi EUR 32’000,00 apmērā.

Ņemot vērā to, ka konkurss ir jauna pašvaldības iniciatīva, ietekme uz 2024.gada budžetu varētu būt EUR 32’000palielinājums salīdzinājumā ar iepriekšējo gadu. |
| 3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Sociālā ietekme - tiesiskais regulējums attiecināms uz remigrantu atgriešanās Latvijā veicināšanu, tāpēc uzskatāms, ka šie noteikumi pozitīvi ietekmēs Ķekavas novada iedzīvotāju dzīvesveidu, labsajūtu un sabiedrību kopumā, jo veicinās iedzīvotāju iesaisti un līdzdalību Ķekavas novada attīstībā un piešķirto finanšu līdzekļu izlietošanā. Ietekme uz iedzīvotāju veselību – iespējams, ka noteiktu projektu ideju realizācija uzlabos iedzīvotāju veselību, piemēram, tematiskas nodarbības vai aktivitātes.Ietekme uz vidi – nav.Ietekme uz uzņēmējdarbību – ietekme uz uzņēmējdarbības vidi pašvaldības teritorijā: ar šiem noteikumiem tiks veicinātas uzņēmējdarbības aktivitātes, jaunu remigrantu dibinātu uzņēmumu veidošanās un esošo uzņēmumu attīstība un izaugsme - jaunizveidoto darbavietu izveides gadījumā.Remigranti - uzņēmēji ir šo noteikumu tiesiskā regulējuma mērķgrupa. Tiesiskais regulējums radīs mērķgrupai jaunas tiesības un iespējas, veicinās tiesību realizēšanu.Remigrantu uzņēmējdarbībai paredzama ietekme uz konkurenci – paplašinās Ķekavas novadā sniegto pakalpojumu un produktu klāstu, kā arī, iespējams tiks radīti jauni, inovatīvi produkti un pakalpojumi. |
| 4. Ietekme uz administratīvajām procedūrām un to izmaksām | Privātpersonas jautājumos par saistošo noteikumu piemērošanu var vērsties pie pašvaldības Uzņēmējdarbības komunikācijas projektu vadītāja.Fiziskām un juridiskām personām veicamās darbības, ko paredz saistošo noteikumu projekts - galvenie procedūras posmi un veicamās darbības noteiktas saistošajos noteikumos.Visas izmaksas, kas saistītas ar projekta pieteikuma sagatavošanu un iesniegšanu, sedz iesniedzējs un projekta ietvaros nav attiecināmas. |
| 5. Ietekme uz pašvaldības funkcijām un cilvēkresursiem | Pašvaldību likuma 4.panta pirmās daļas 12.punktā ir noteikts, ka pašvaldības funkcija ir sekmēt saimniecisko darbību pašvaldības administratīvajā teritorijā un sniegt tai atbalstu.Saistošo noteikumu izpildes nodrošināšanai nav nepieciešams veidot jaunas pašvaldības institūcijas, darba vietas vai paplašināt esošo institūciju kompetenci. |
| 6. Informācija par izpildes nodrošināšanu | Saistošo noteikumu izpildei nav nepieciešams veidot jaunas institūcijas un/vai jaunas darba vietas.Konkursa pieteikumus izskata konkursa vērtēšanas komisija, ko izveido un apstiprina ar pašvaldības domes priekšsēdētāja rīkojumu. Konkursu administrē pašvaldības Uzņēmējdarbības komunikācijas projektu vadītājs. Galvenie procedūras posmi un fiziskām un juridiskām personām veicamās darbības noteiktas saistošajos noteikumos. |
| 7. Prasību un izmaksu samērīgums pret ieguvumiem, ko sniedz mērķa sasniegšana | Saistošie noteikumi ir piemēroti iecerētā mērķa sasniegšanas nodrošināšanai un paredz tikai to, kas ir vajadzīgs minētā mērķa sasniegšanai. Pašvaldības izraudzītie līdzekļi ir leģitīmi un rīcība ir atbilstoša augstākstāvošiem normatīviem aktiem. |
| 8. Izstrādes gaitā veiktās konsultācijas ar privātpersonām un institūcijām | Saistošo noteikumu izstrādes gaitā ir notikušas sarunas ar Rīgas plānošanas reģionu, Finanšu ministriju, Valsts reģionālās attīstības ministriju, Pierīgas pašvaldību uzņēmējdarbības speciālistiem, kā arī ar pašvaldības Administratīvās pārvaldes speciālistiem.Konsultācijām tika izmantota sabiedriskā apspriešana, lai sasniegtu mērķgrupu, kā arī noskaidrotu pēc iespējas plašākas sabiedrības viedokli. Saistošo noteikumu projekts tika publicēts pašvaldības mājas lapā no 2024. gada 19.februāra līdz 2024. gada 4.martam (ieskaitot). Viedokļi un priekšlikumi par saistošo noteikumu projektu nav saņemti. |

Domes priekšsēdētājs: (\*PARAKSTS) Juris Žilko